**ΔΕΛΤΙΟ ΤΥΠΟΥ**

Η εντυπωσιακή συμμετοχή εκατοντάδων συνέδρων - μαθητών, εκπαιδευτικών, γονέων και ειδικών – επισφράγισε τη μεγάλη επιτυχία του **τριήμερου Συνεδρίου** που διοργάνωσε **η Διεύθυνση Δ.Ε. Β΄ Αθήνας** **στο πλαίσιο του Ευρωπαϊκού Προγράμματος Comenius Regio 2013 – 2015** με θέμα: **«Εκφοβισμός των Εφήβων: Τρόποι πρόληψης και αντιμετώπισης στο σχολικό περιβάλλον Ελλάδας και Κύπρου».** Συγκεκριμένα **συμμετείχαν σύνεδροι – εκπρόσωποι** **170** Γυμνασίων, Γενικών και Επαγγελματικών Λυκείων Δημόσιων και Ιδιωτικών Σχολείων αρμοδιότητας της Δ.Δ.Ε. Β΄ Αθήνας, των Διευθύνσεων Πρωτοβάθμιας και Δευτεροβάθμιας Εκπαίδευσης της Αττικής καθώς και αντιπροσωπεία Εκπαιδευτικών - εταίρων από την Κύπρο στο πλαίσιο του διακρατικού προγράμματος και εκπροσώπων των Πανεπιστημιακών Τμημάτων Ελλάδας και Κύπρου. Το τριήμερο Συνέδριο πραγματοποιήθηκε με **τη στήριξη και την αγαστή συνεργασία των φορέων του Δήμου Μεταμόρφωσης Αττικής. Η απευθείας ζωντανή μετάδοσή του πραγματοποιήθηκε από το Πανελλήνιο Σχολικό Δίκτυο.**

Το τριήμερο καταληκτικό Συνέδριο αποτέλεσε την ολοκλήρωση του διετούς Ευρωπαϊκού Προγράμματος Comenius Regio της Δ.Δ.Ε. Β΄ Αθήνας κατά τη διάρκεια του οποίου **ο Διευθυντής** **Διεύθυνσης Δ.Ε. Β΄ Αθήνας, κ. Αθανάσιος Φαλούκας** καθώς και **η Συντονίστρια του Ευρωπαϊκού** **Προγράμματος, κ. Αντωνία Παπατριανταφύλλου**, απαλείφοντας το χρόνο, ανακεφαλαίωσαν τα όσα πλούτισαν το ενεργητικό τους, τα όσα αποκόμισαν από το Καβαφικό τους «ταξίδι» και τα οποία αποδεικνύουν πως η «Ιθάκη δεν μας πρόδωσε!», όπως χαρακτηριστικά ανέφερε ο Διευθυντής Δ.Δ.Ε. Β΄ Αθήνας. Το Ευρωπαϊκό Πρόγραμμα Comenius Regio κατά τη διάρκεια της υλοποίησής του κινητοποίησε, δραστηριοποίησε **τα** **μέλη 170 Σχολικών Μονάδων αρμοδιότητας της** **Δ.Δ.Ε. Β΄ Αθήνας** και ενσωμάτωσε νέες ιδέες και δραστηριότητες και σε άλλα εκπαιδευτικά προγράμματα γενικότερα. **Οι** **παρουσιάσεις των εισηγητών** **- μελών της σχολικής κοινότητας** κατά τη διάρκεια του τριήμερου Συνεδρίου ανήλθαν σε **εξήντα** **(60)** και αποτελούν μαζί με τις υπόλοιπες δράσεις και εκδηλώσεις, που πραγματοποιήθηκαν στα σχολεία, «παρακαταθήκη έμπνευσης για τα επόμενα σχολικά έτη», όπως χαρακτηριστικά ανέφερε η Συντονίστρια του Comenius Regio της Δ.Δ.Ε. Β΄ Αθήνας.

Οι παρευρισκόμενοι ενημερώθηκαν για τις μορφές του Σχολικού Εκφοβισμού, τη συχνότητα και την έντασή τους, τα αίτια, τα αποτελέσματα, τα συναισθήματα του θύτη, του θύματος, του παρατηρητή, τους τρόπους διαχείρισης των προβλημάτων του Σχολικού Εκφοβισμού καθώς και για τις μεθόδους αντιμετώπισης, τις τεχνικές διαπραγμάτευσης και πρόληψης του φαινομένου. **Βασικός παιδαγωγικός στόχος** του Ευρωπαϊκού Προγράμματος είναι οι μαθητές να αναγνωρίζουν τις μορφές βίας, να αρνούνται να προκαλούν βία, να αντιδρούν στη βία, να ευαισθητοποιηθούν και να λειτουργήσουν **ως** **πολλαπλασιαστές** της γνώσης, **ως πρεσβευτές του μηνύματος** της καταπολέμησης του Σχολικού Εκφοβισμού στους συνομηλίκους τους αλλά και **ως διαμεσολαβητές, σύμβουλοι** **και** **φίλοι.** Ταυτόχρονα, μέσα από το **τρίπτυχο δράσεων της Δ.Δ.Ε. Β΄ Αθήνας: «ΕΝΗΜΕΡΩΝΩ – ΕΚΠΑΙΔΕΥΩ – ΑΠΟΤΡΕΠΩ** **ΤΗ ΒΙΑ ΣΤΟ ΣΧΟΛΕΙΟ»** οι μαθητέςεκπαιδεύτηκαν, ώστε να γίνουν αποδεκτοί από την ομάδα, να ενταχθούν στην ομάδα, να συνεργαστούν, να ενδιαφέρονται για τον συμμαθητή τους – συνάνθρωπο, να δίνουν αξία στο «σύστημα αξιών» και τέλος, να ευαισθητοποιούνται σε θέματα ανθρωπίνων δικαιωμάτων, παγκόσμιας ειρήνης και να διασφαλίζουν την ανθρώπινη αξιοπρέπεια. Μέσα από το στοχευμένο Ευρωπαϊκό Πρόγραμμα επιτυγχάνεται η προετοιμασία των εφήβων προκειμένου να αποκτήσουν **την ιδιότητα του πολίτη**, που σημαίνει ότι τους παρέχεται μιααγωγή του πολίτη βασισμένη στις αρχές της δημοκρατίας, της ισότητας και της ελευθερίας αλλά και της αναγνώρισης των δικαιωμάτων και των υποχρεώσεων.

 Οι συντελεστές του Ευρωπαϊκού Προγράμματος από την Ελλάδα και την Κύπρο, οι Διευθυντές και οι Εκπαιδευτικοί που ορίσθηκαν από τη Δ.Δ.Ε. Β΄ Αθήνας ως **Καθηγητές – Σύνδεσμοι** για το Σχολικό Εκφοβισμό, οι **240 Μαθητές – Μέντορες** των Σχολικών Μονάδων, που εκπαιδεύτηκαν μέσω του πιλοτικού προγράμματος «peer – to – peer education» για να μεταλαμπαδεύσουν στους συνομηλίκους τους το **μήνυμα: «ΠΑΙΔ(Ε)ΙΑ, ΟΧΙ ΒΙΑ»** και οι οποίοι συμμετείχαν ως Σ.Ο.Υ.Μ.Α. – «Σχολική Ομάδα Υποστήριξης και Μαθητικής Αλληλεγγύης» στο πάνελ «Βουλή των Νέων» κατά τη διάρκεια του 8ου Εντατικού Σεμιναρίου στην Εφηβική Ιατρική,οι Ενώσεις Γονέων, οι Δήμοι, η Περιφέρεια, το Παρατηρητήριο κατά της Σχολικής Βίας του Υ.ΠΟ.ΠΑΙ.Θ. και οι Ειδικοί Επιστήμονες των Πανεπιστημίων Ελλάδας και Κύπρου εμπλέκονται σε αυτή τη διαδικασία και αποδεικνύουν ότι μπορούν να γίνουν **ένα πεδίο διαλόγου και αντιμετώπισης βίαιων** **φαινομένων**, **εστιάζοντας στα** **πλεονεκτήματα** **ενός τρόπου ζωής χωρίς βία**. Αρωγός στην προσπάθεια αυτή ήταν η **Μονάδα Εφηβικής Υγείας της Β΄ Παιδιατρικής Κλινικής (Μ.Ε.Υ.) του Πανεπιστημίου Αθηνών,** **Νοσοκομείου Παίδων «Α. & Π. Κυριακού»** και κυρίως η **κ. Άρτεμις Τσίτσικα,** Επίκουρη Καθηγήτρια Παιδιατρικής – Εφηβικής Ιατρικής, Επιστημονική Υπεύθυνη της Μ.Ε.Υ. και του Ευρωπαϊκού Προγράμματος ενάντια στο Σχολικό Εκφοβισμό «Enable», η οποία, παρακολουθώντας την εξέλιξη του Ευρωπαϊκού Προγράμματος και ενισχύοντας τους συντελεστές του με εξειδικευμένες γνώσεις, τόνισε ότι «το κύριο θέμα του Ευρωπαϊκού Προγράμματος δεν έμεινε στην ηθικολογία και την τυπική διδασκαλία αλλά ανταποκρίθηκε στα ενδιαφέροντα και στις ανάγκες των εφήβων. Αυτό που απέκτησαν οι μαθητές, δεν είναι στατική γνώση που αναπαράγεται μηχανιστικά πάνω στο φαινόμενο του Σχολικού Εκφοβισμού αλλά είναι γνώση που ανακαλύπτεται βιωματικά σε όλη τη διάρκεια της διεξαγωγής του Comenius Regio».

 **Το Συνέδριο περιελάμβανε αναλυτικά τους εξής θεματικούς άξονες:**

**Την Παρασκευή 08-05-2015**, **08:30 - 16:30 στο Συνεδριακό** **Κέντρο του Δήμου Μεταμόρφωσης, στο Κτήμα Δηλαβέρη, στη Μεταμόρφωση** παρουσιάστηκε **ο πρώτος θεματικός άξονας: «Εφαρμογή** **Πιλοτικών Προγραμμάτων: Μαθητικές Ομάδες Δράσης ενάντια στο Σχολικό Εκφοβισμό».** Οι μαθητές και οι μαθήτριες παρουσίασαν τις πολυσχιδείς και πολυαισθητηριακές δημιουργίες τους που διαμορφώθηκαν στο πλαίσιο των πιλοτικών προγραμμάτων και αποτελούν «**τα** **προϊόντα» της εφαρμογής** αυτής, τα οποία επιμελήθηκαν οι εκπαιδευτικοί, που επιμορφώθηκαν κατά τη διετία υλοποίησης του προγράμματος Comenius Regio, εφόσον πρώτα εξέφρασαν τις επιμορφωτικές τους ανάγκες μέσω σχετικής έρευνας. **Οι Μαθητικές Ομάδες Δράσης** αποδεικνύουν περίτρανα ότι μέσα από τις δραστηριότητες και τις μεθόδους υλοποίησής τους καλλιεργείται ο διάλογος, που αποτελεί υψηλή πολιτιστική κατάκτηση για το μέλλον. Οι παρευρισκόμενοι παρατήρησαν ότι κατά τη διάρκεια των δράσεων κυριάρχησε το θάρρος της γνώμης, η ειλικρίνεια, η συνέπεια, το πνεύμα του αλληλοσεβασμού, η αυτοσυγκράτηση και η ειρηνική διάθεση. Επίσης, οι μαθητές είχαν την ευκαιρία να κοινωνικοποιηθούν με τη συνεργασία μεταξύ τους αλλά και να αποκτήσουν δημοκρατική συνείδηση με τη διεξαγωγή γόνιμου διαλόγου και την ανοχή της γνώμης του "Άλλου". Την πρώτη ημέρα του Συνεδρίου πλαισίωσε με «μουσικές ανάσες» η τετράφωνη **«Χορωδία Κηφισιάς 1937»** υπό τη διεύθυνση του καθηγητή ανωτέρων θεωρητικών, μαέστρου και συνθέτη, κ. Χαράλαμπου Μιχαηλίδη.

 **Το Σάββατο 09-05-2015, 09:30 - 16:30 στην αίθουσα Jacqueline de Romilly του Υ.ΠΟ.ΠΑΙ.Θ., στο** **Μαρούσι** παρουσιάστηκε **ο δεύτερος θεματικός άξονας: «Αποτελέσματα - Πορίσματα Ερευνών: Ολιστική** **Προσέγγιση του Σχολικού Εκφοβισμού».** Ο κ. Αθανάσιος Φαλούκας, η κ. Αντωνία Παπατριανταφύλλου, ο ιατρός, Υπεύθυνος της Γραμμής Βοηθείας του Ελληνικού Κέντρου Ασφαλούς Διαδικτύου και Επιστημονικός Σύμβουλος των Σχολών Γονέων του Ι.Ν.Ε.Δ.Ι.Β.Ι.Μ., κ. Γεώργος Κορμάς, ο Τεχνικός Υπεύθυνος του ΚΕ.ΠΛΗ.ΝΕ.Τ. της Δ.Δ.Ε. Β΄ Αθήνας, κ. Κωνσταντίνος Μάλαμας, ο Υπεύθυνος ΣΕΠ του ΚΕ.ΣΥ.Π. Αγίας Παρασκευής, κ. Γεώργιος Λογιώτης, η Υπεύθυνη Αγωγής Υγείας της Δ.Δ.Ε. Β΄ Αθήνας, κ. Ευαγγελία Φρυδά, ο Εκπαιδευτικός της Πληροφορικής, κ. Κωνσταντίνος Φύτρος και η Φιλόλογος, κ. Όλγα Παϊζη σχεδίασαν τις έρευνες και αποτύπωσαν τα αποτελέσματα – πορίσματα, που έδωσαν και τους κατευθυντήριους άξονες εφαρμογής των **20 πιλοτικών προγραμμάτων πρόληψης και αντιμετώπισης του** **Σχολικού Εκφοβισμού.** Ηπαρουσίαση αφορούσε στα επιστημονικά δεδομένα από τα αποτελέσματα **των έξι ερευνών**, που διεξήχθησαν στην περιοχή της Δ.Δ.Ε. Β΄ Αθήνας στους Διευθυντές, στους Καθηγητές – Συνδέσμους με τη Δ.Δ.Ε. για το Σχολικό Εκφοβισμό, στους Μαθητές και Μαθήτριες 14 Γυμνασίων, Γενικών και Επαγγελματικών Λυκείων αρμοδιότητας της Δ.Δ.Ε. Β΄ Αθήνας και σε Γονείς του 3ου ΓΕ.Λ. Ηρακλείου Αττικής, σχολείου – πυρήνα των δράσεων του Comenius Regio καθώς και **έρευνας** που διεξήχθη σε αντίστοιχα θεματικά πεδία στην Κύπρο. Τα αποτελέσματα των δύο ερευνών σε μαθητές και μαθήτριες ανακοινώθηκαν **από τον Διευθυντή Δ.Δ.Ε. Β΄ Αθήνας, κ. Αθανάσιο Φαλούκα** και **τον Επίκουρο Καθηγητή της «Γνωστικής Ψυχολογίας» του Τμήματος Ψυχολογίας του Πανεπιστημίου Αθηνών, κ. Πέτρο Ρούσσο** και αντίστοιχα τα πορίσματα της έρευνας σε μαθητές και μαθήτριες Γυμνασίων και Λυκείων αρμοδιότητας του Επαρχιακού Γραφείου Μέσης Εκπαίδευσης Πάφου, ανακοινώθηκαν από την **Δρ. Όλγα Σολομώντος – Κουντούρη, Λέκτορα Ψυχολογίας του Πανεπιστημίου Νεάπολις Πάφου.** Επίσης, παρουσιάστηκε **έρευνα** για την αλλαγή στάσεων και αντιλήψεων των μαθητών μετά την εκπαίδευσή τους σε «Ομάδες Δράσης και Διαμεσολάβησης»από την Εκπαιδευτικό, κλάδου ΠΕ04.01, κ. Γεωργία Ρουμπέα, τη Σύμβουλο Ψυχικής Υγείας, κ. Μαρία Σφέτκου σε συνεργασία με το Σχολικό Δίκτυο Διαμεσολαβητών «Νευρώνες Δύναμης» καθώς και **ο** **σχεδιασμός και η εφαρμογή του Πιλοτικού Προγράμματος για το Σχολικό Εκφοβισμό σε** **Γονείς** με τίτλο «Η Ρητορική του μίσους» **από τη Συντονίστρια του Ευρωπαϊκού Προγράμματος της Δ.Δ.Ε. Β΄ Αθήνας, κ. Αντωνία Παπατριανταφύλλου**, μετά από τη διεξαγωγή των πορισμάτων έρευνας σε γονείς του 3ου ΓΕ.Λ. Ηρακλείου Αττικής και των αποτελεσμάτων συνεντεύξεων από Διευθυντές καθώς και από μαθητές και μαθήτριες της Δ.Δ.Ε. Β΄ Αθήνας.

 **Την Κυριακή 10-05-2015, 09:30 - 16:30 στο Συνεδριακό Κέντρο του Δήμου Μεταμόρφωσης, στο Κτήμα Δηλαβέρη, στη Μεταμόρφωση** παρουσιάστηκε **ο τρίτος θεματικός άξονας: «Εφαρμογή 20** **Πιλοτικών Προγραμμάτων: Καλές Πρακτικές – Στρατηγικές Πρόληψης και Αντιμετώπισης του Σχολικού** **Εκφοβισμού».** Κατά τη διάρκεια της παρουσίασης των καλών πρακτικών πρωτοστάτησαν τα δύο σχολεία – πυρήνες των δράσεων του Comenius Regio, το **3ο Γενικό Λύκειο Ηρακλείου Αττικής** μέσω του Διευθυντή του Λυκείου, **κ. Νεόφυτου** **Χαριλάου** και των Υπευθύνων Καθηγητών για τις δράσεις, κ. Αποστόλη Κωνσταντίνου, κ. Καλλιόπης Παππά και κ. Γεωργίας Ζάχου και το **Α΄ Λύκειο Εθνάρχη Μακαρίου Γ΄ της Πάφου**, μέσω της Διευθύνουσας του Λυκείου, **κ. Φοινίκης Νεοφύτου – Χριστοδούλου** και του Εκπαιδευτικού Σχεδιασμού και Τεχνολογίας, κ. Γεώργιου Νικολαϊδη. «Οι μαθητές των δύο σχολείων – πυρήνων μέσα από την ομαδοσυνεργατική διαδικασία ανέπτυξαν δεσμούς φιλίας και εμπιστοσύνης και έμαθαν να χρησιμοποιούν τεχνικές διαπραγμάτευσης τονίζοντας τη σημασία των ανθρωπίνων δικαιωμάτων, του σεβασμού, της αλληλεγγύης, της ισότητας, των ιδανικών προστατεύοντας τους θεσμούς και τις αξίες», ανέφερε μεταξύ άλλων **ο Πρώτος Λειτουργός Εκπαίδευσης, Επαρχιακός Επιθεωρητής Λεμεσού – Πάφου και Αναπληρωτής Διευθυντής Μ.Ε. του Υπουργείου Παιδείας της Κύπρου,** **κ. Ιωάννης Ευθυμίου.** Κατά τη διάρκεια της τρίτης ημέρας του Συνεδρίου της Δ.Δ.Ε. Β΄ Αθήνας αναδείχθηκε η προστιθέμενη αξία των καλών πρακτικών και το «εν δυνάμει» πολλαπλασιαστικό τους στοιχείο για τη σχολική ζωή στο φάσμα της Εκπαίδευσης.«Η προσέγγιση του φαύλου κύκλου του φαινομένου της βίας, που αποτέλεσε στόχο των δραστηριοτήτων του Ευρωπαϊκού Προγράμματος ήταν επωφελής για όλη την Εκπαιδευτική Ομάδα Δράσης του Comenius Regio κατά της βίας και οι μέθοδοι εργασίας τής μη τυπικής μάθησης συνεισέφεραν στην ενδυνάμωση θετικών στάσεων ζωής στο σχολείο», τόνισε ο Συντονιστής του Comenius Regio του Επαρχιακού Γραφείου Μ.Ε. Πάφου**, κ. Κωνσταντίνος Προδρόμου**. Μέσα από αυτή τη διαδικασία οι μαθητές κατάλαβαν ότι το πρόβλημα της βίας είναι πολύπλοκο και πρόκειται για ένα φαινόμενο, το οποίο δεν απομονώνεται σε ορισμένα κοινωνικά συστήματα αλλά αντίθετα διαχέεται σε όλες τις εκφάνσεις της πραγματικότητας. «Όσο για εμάς, τους συντονιστές του Ευρωπαϊκού Προγράμματος, το Comenius Regio ήταν μία πρόκληση αλλά και μία πρόσκληση να εξασκηθούμε σε ένα ρόλο διαφορετικό, να επισημάνουμε τις συναισθηματικές πλευρές της μάθησης, τα όρια και τις κρυμμένες δυνατότητες, τόσο τις δικές μας, όσο και των μελών της σχολικής κοινότητας», ανέφερε η Λειτουργός του Επαρχιακού Γραφείου Μ.Ε. Πάφου και Επιστημονική Υπεύθυνη του προγράμματος του Επαρχιακού Γραφείου, **κ. Παρασκευή Χριστοδουλίδου.**

«Αξιοσημείωτο είναι το γεγονός», τόνισε **ο Προϊστάμενος των Σχολικών Συμβούλων Αττικής, κ.** **Βασίλειος Πολύδωρος,** «ότι μέσα από την εκπαίδευση του συνομηλίκου προς τον συνομήλικο οι μαθητές αποκτούν πρωτοβουλία, αυτενεργούν, συνεργάζονται ομαδικά, διασταυρώνουν σκέψεις και απόψεις και διατυπώνουν καταληκτικές προτάσεις». Επίσης**, ο Αντιδήμαρχος Κοινωνικής Πολιτικής,** **Πολιτισμού, Παιδείας και Αθλητισμού του Δήμου Μεταμόρφωσης**, **κ. Γεώργιος Ηλιόπουλος** τόνισε μεταξύ άλλων ότι «Μέσα από τις ατομικές και τις ομαδικές δραστηριότητες οι μαθητές αλλάζουν την αυτοαντίληψή τους και από παθητικοί αποδέκτες της νέας γνώσης σε σχέση με το φαινόμενο του Σχολικού Εκφοβισμού μετατρέπονται σε ερευνητές και σε μελλοντικούς ενεργούς πολίτες». Ο Διευθυντής του 6ου ΓΕΛ Ν. Ιωνίας και Ιδρυτής του 1ου Μαθητικού Διαδικτυακού Ραδιοφώνου, **κ. Ηλίας Κουρκουλάκος** ανέλαβε την προβολή και διάχυση των αποτελεσμάτων και των πορισμάτων του Ευρωπαϊκού Προγράμματος Comenius Regio μέσω του Μαθητικού Διαδικτυακού Ραδιοφώνου και του Πανελλήνιου Σχολικού Δικτύου, ο Εκπαιδευτικός της Πληροφορικής του 5ου Γυμνασίου Ηρακλείου Αττικής, **κ. Παναγιώτης Γεωργάλας** ανέλαβε τη διάδοση των καλών πρακτικών πρόληψης και αντιμετώπισης του Σχολικού Εκφοβισμού σε άλλες χώρες μέσω του «eTwinning» καθώς και η Θεολόγος, **κ. Χρύσα Βαβέτση** ανέλαβε τη διάχυση των αποτελεσμάτων σε ευρωπαϊκό επίπεδο μέσω της συνεργασίας του Σχολείου της με οκτώ χώρες στο πλαίσιο του Ευρωπαϊκού Προγράμματος Comenius 2012-2014. «Μέσα από τη δημιουργία κοινότητας μάθησης ερευνητών, θεσμικών προσώπων, εκπαιδευτικών, γονέων και μαθητών από διαφορετικές ευρωπαϊκές χώρες καλλιεργείται το πνεύμα συνεργασίας και ενισχύεται η αντίληψη ότι όλοι οι συνεργαζόμενοι φορείς ανήκουν στην ευρύτερη ευρωπαϊκή οικογένεια. Το πρόγραμμα συνεργασίας ανάμεσα στην Ελλάδα και την Κύπρο αποτελεί ένα **ΔΙΚΤΥΟ ΕΚΠΑΙΔΕΥΤΙΚΩΝ ΦΟΡΕΩΝ,** το οποίο θα λειτουργήσει πολλαπλασιαστικά, εδραιώνοντας μελλοντικές σχέσεις και συνεργασίες σε θέματα κοινού ενδιαφέροντος» σχολίασε ο Υπεύθυνος του Συμβουλευτικού Σταθμού Νέων της Δ.Δ.Ε. Β΄ Αθήνας, **κ. Αθανάσιος Ραφτόπουλος**.

**Η Συντονίστρια του Comenius Regio της Δ.Δ.Ε. Β΄ Αθήνας, κ. Αντωνία Παπατριανταφύλλου** πρόσθεσε ότι «Με τη διατήρηση της επαφής μεταξύ των εταίρων θα διαφυλαχτούν η εμπειρία της ανταλλαγής, οι γνώσεις και τα μηνύματα που αποκομίζονται από αυτή και οι καλές πρακτικές – στρατηγικές πρόληψης και αντιμετώπισης του Σχολικού Εκφοβισμού θα δημοσιευθούν στο site του **European Shared Treasure** - του **Ευρωπαϊκού Κοινού Θησαυρού**, ώστε να αποτελέσουν πηγή έμπνευσης και δημιουργίας νέων πρωτοβουλιών, χρήσιμων για την υλοποίηση άλλων Ευρωπαϊκών Προγραμμάτων». Κατακλείοντας τις εργασίες του τριήμερου Συνεδρίου **ο Διευθυντής** **Διεύθυνσης Δ.Ε. Β΄ Αθήνας, κ. Αθανάσιος Φαλούκας** ανακοίνωσε ότι **«Τελικός στόχος του Comenius Regio** είναι να δημιουργηθεί το **ΔΙΚΤΥΟ ΣΧΟΛΕΙΩΝ Δ.Ε. ΑΤΤΙΚΗΣ : “ΕΝΕΡΓΟΣ ΠΟΛΙΤΗΣ”,** το οποίο θα αποτελέσει τη συνέχεια του Δικτύου που ήδη συγκροτήθηκε και λειτουργεί στη Δ.Δ.Ε. Β΄ Αθήνας : **”Είμαι Παιδί: Υπάρχω – Αισθάνομαι – Διεκδικώ”**, ώστε να εξασφαλίσει την ενεργή συμμετοχή των εφήβων σε κοινωνικά θέματα. Με τη συμμετοχή των μαθητών στο Δίκτυο ευνοείται η δημιουργία ισχυρών δεσμών, η δικτύωση μεταξύ τους, η διασφάλιση της συνέχειας του Ευρωπαϊκού Προγράμματος Comenius Regio και η μελλοντική συνεργασία όλων των εμπλεκόμενων φορέων σε διαφορετικά θεματικά αντικείμενα».